Hulle sê ...
Om ‘n verhouding met woord en wysie te hê, sodat die een nie van die ander geskei kan word nie, is die grootste genade wat ‘n liedjieskrywer kan ontvang…
Annalise het mildelik daarvan gekry!
Ek is waarskynlik haar se grootste fan, maar dit beteken nie dat ek bevooroordeeld is nie. Sy het my meer as 'n dekade gelede reeds verstom met haar besondere vermoë om emosies, gewaarwordinge en insigte in woorde om te sit, en dit dan tot liedjies om te tower. Intussen het sy verder gegroei, en kry sy dit steeds - en toenemend - reg om haar boodskap artistiek uitnemend oor te dra.
Wat my betref verbreed Annalise Wiid se kuns die geestelike genre in Afrikaans ingrypend, en lewer sy 'n merkwaardige bydrae tot Afrikaans as sangtaal.
Elkeen wat die voorreg gehad het om na Annalise Wiid te luister; haar as mens te belewe, sal saamstem: die Heer seën en gebruik haar op 'n besondere wyse!
In haar aanbiedinge, ingekleur met haar sielvolle liedere, neem sy jou na plekke wat slegs deur haar sonderlinge wedervaringe en lewensperspektief moontlik gemaak word.
Haar liedere se teks is getuie daarvan dat sy soveel meer waarneem, en inneem, as meeste ander mense.
Die warmte en liefde waarmee sy dit weer vir ons terug gee, maak dat mens haar as persoon, en haar musiek, saam met jou wil vorentoe neem.
Dankie, Annalise, dat ons deel van jou wêreld kon word; dis 'n mooi en lekker plek om te wees.